In Johannes 15:5 maak Jesus 'n radikale stelling: "Ek is die wingerdstok, julle die lote. Wie in My bly en Ek in hom, dra baie vrugte, want sonder My kan julle niks doen nie."
Die afgelope week het ons gevier hoe die Heilige Gees uitgestort is. Die Gees plant ons in Jesus en veroorsaak dat sy vrug in ons lewe sigbaar word. Hoe lyk hierdie vrug? In Galasiërs 5:22 kry ons die antwoord:
Die vrug van die Gees, daarteenoor, is liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing …
Mag hierdie vrug 'n realiteit in jou lewe wees.
Is jy 'n klank of musiek? 1 Korintiërs 14:7
Dit is net soos met lewelose instrumente wat 'n klank afgee, soos 'n fluit of 'n siter. As daar nie klankverskille is nie, hoe sal 'n mens weet wat op die fluit of die siter gespeel word?
Elkeen van ons is 'n klank. Die vraag is: speel jy in God se orkes? In hierdie orkes moet verskillende instrumente in harmonie speel om pragtige musiek te maak. Elkeen van ons het verskillende gawes gekry (kyk 1 Korintiërs 12:4-7). Dit word deur die Gees van God aan ons gegee sodat ons dit tot opbou en voordeel van ander sal gebruik. Dit is wat ons met Pinkster vier. Mag ons onder die leiding van die Gees in God se simfonie speel.
Want Ek het jou lief …
God is liefde: "Hierin is God se liefde vir ons geopenbaar: sy enigste Seun het Hy na die wêreld toe gestuur sodat ons deur Hom die lewe kan hê. Werklike liefde is dit: nie die liefde wat ons vir God het nie, maar die liefde wat Hy aan ons bewys het deur sy Seun te stuur as versoening vir ons sondes" (1 Johannes 4:9-10).